钦定古今图书集成/明伦汇编/氏族典/第109卷 > 《廖用贤尚友录》 > 崔慰祖
## 钦定古今图书集成/明伦汇编/氏族典/第109卷 > 《廖用贤尚友录》 > 崔慰祖

按《南齐书崔慰祖传》，“慰祖字悦宗，清河东武城人也。
解褐奉朝请，父丧，不食盐。母曰：‘汝既无兄弟，又未有
子嗣，毁不灭性，政当不进肴羞耳，如何绝盐？吾今亦
不食矣’。慰祖不得已从之。家财千万，散与宗族。漆器
题为‘日’”字。日字之器，流乎远近，料得父时，假贳文疏，
谓族子纮曰：“‘彼有，自当见还；彼无，吾何言哉’？悉火焚”
之。好学，聚书至万卷，邻里年少好事者来从假借，日
数十袠，慰祖亲自取与，未尝为辞。为始安王抚军墨
曹行参军，转刑狱，兼记室。建武中，诏举士，从兄慧景
举慰祖硕学，帝欲试以百里，慰祖辞不就。与丹阳丞
刘沨素善。遥光据东府反，慰祖在城内。城未溃，一日，
沨谓之曰：“卿有老母，宜其出矣。”命门者出之。慰祖诣
阙自首，系尚方，病卒，年三十五。